Matkan varrelta.

Olin pari vuotta sitten vaeltamassa Caminolla vanhalla pyhiinvaellusreitillä, joka kulkee Pohjois-Espanjan läpi. Eräänä päivänä kävellessäni auringon paahteessa pysähdyin pienen kylän kirkkoon. Jätin rinkan kirkon oven viereen ja astuin hämärään kirkkosaliin. Sielä oli useita ihmisiä istumassa ja rukoilemassa. Katsoin edessäni olevaa todella koristeellista pääalttaria. Siinä oli iso Neitsyt Marian patsas. Itselleni olisi aika vierasta pyytää Neitsyt Mariaa rukoilemaan puolestani, kuten katolisilla usein on tapana. Katsoin sitten sivummalle ja huomasin pienen sivukappelin, jossa oli vain karu puuristi. Kävelin hiljaa sinne ja istuuduin penkille.

Oli ihanan viileää ja mukava hengähtää aamun vaelluksen jälkeen. Katsahdin ylös ja näin kattokupolissa upean maalauksen viimeisestä ehtoollisesta. Kirkkosalista käsin tuota maalausta ei voinut havaita. Avasin Raamattuni psalmista 121. Sisimpääni laskeutui syvä hiljaisuus ja kaikki ulkopuolinen hälinä katosi hetkessä.

”**M**inä kohotan katseeni vuoria kohti. Mistä saisin avun?” (Ps. 121:1)

Lukiessani aloin mietin, että mikä toisi rohkaisua, iloa ja lohtua tällä elämämme mittaisella matkalla. Matkalla, jossa saamme elää monenlaisissa olosuhteissa, tilanteissa ja hetkissä. Psalmissa muinainen pyhiinvaeltaja Israelissa kohottaa katseensa kohti vuoria, joko siellä näkyisi määränpää, ylhäällä vuorella sijaitseva Jerusalemin temppeli, missä hän saisi kohdata Jumalan. Auttaisiko, jos mekin pitäisimme kirkkaana mielessämme matkamme määränpää. Huomaisimme, ettemme olekaan matkalla kohti omia hautajaisia, vaan kohti taivaallista hääjuhlaa. Lisäksi voimme luottaa, että matkallamme saamme kaiken avun Jeesukselta.

 Joskus kohtaamme tilanteita ja olosuhteita, jotka voivat hämärtää tai peittää näkyvyyden kokonaan määränpäästämme. Tuttu tilanne, jos olet joskus vaeltanut tuntureilla. Autiotupa, jonne olet matkalla yöpymään siintää jo silmiesi edessä. Polku näyttää suoralta ja tasaiselta. Ajattelet, että pian olet perillä. Mutta annas olla. Miten voi tulla vielä noin monta mäen nyppylää eteesi? Epätoivo hiipii mieleesi. Eikö se autiotupa jo tule? Välillä näköyhteytesi autiotupaan katkeaa moneen kertaan, mutta tiedät, että se on tämän reitin varrella ja saavut sittenkin sinne aikanaan. Ei siis huolta.

Korona aaltoja tulee ja menee, ilmasto muuttuu, mikä milloinkin yrittää peittää huolinensa näkyvyyden. Tulevan voi rohkeasti ottaa vastaan luottaen Jumalan johdatukseen. Kaiken keskellä on vain huojentavaa, kun ei tarvitse kulkea pelkästään oman järkeensä varassa. Psalmi loppuu lupaukseen: ”Herra varjelee kaikki sinun askeleesi, sinun lähtösi ja tulosi nyt ja aina.” (Ps. 121:8). Siis nyt ja tulevinakin vuosina. Iloista ja siunattua uutta vuotta.

Jyrki Hautaniemi

Nuorisotyönohjaaja/Lähetyssihteeri